Κλάδεος

Ο Κλάδεος ή Κλαδέος είναι ποταμός της Ηλείας γνωστός από την αρχαιότητα, ένας από τους παραποτάμους του Αλφειού. Από τους αρχαίους Έλληνες είχε προσωποποιηθεί και απεικονιζόταν σε αγάλματα όπως στο ανατολικό αέτωμα του Ναού του Δία στην Ολυμπία, υπήρχε δε και βωμός του κοντά στο βωμό της Άρτεμης πίσω από το Ηραίο.

Πηγάζει στην περιοχή του Λάλα και λίγο μετά τις πηγές του σχηματίζει μικρό φαράγγι, εκεί υπάρχει και το φυσικό πέτρινο γεφύρι που αποκαλείται Θεογέφυρο. Στο τέλος της πορείας του περνά από την Αρχαία Ολυμπία όπου και χύνεται στον Αλφειό στα ριζά του Κρόνιου λόφου.

Στην αρχαιότητα, στο ύψος της Αρχαίας Ολυμπίας που συναντά τον Αλφειό, οι όχθες των δύο ποταμών ήταν κατάφυτες από ελαιώνα. Σε κοντινή απόσταση από τον ποταμό, υπήρχαν λουτρά όπου πλένονταν οι αθλητές, καθώς και οι Θέρμες Κλαδέου που χτίστηκαν στη Ρωμαϊκή εποχή. Στην αρχαιότητα πλημμύριζε και δημιουργούσε πολλές καταστροφές. Ανασκαφές έχουν φέρει στο φως αντιπλημμυρικά τοιχία από την αρχαιότητα και τους Ρωμαϊκούς χρόνους.

Παραπομπές 

Ποταμοί της Ηλείας
Πρόσωπα της ελληνικής μυθολογίας
Αρχαία Ολυμπία
Παραπόταμοι του Αλφειού
Γεωγραφικοί σχηματισμοί της Ηλείας